**Nota informativă**

**la proiectul hotărârii Guvernului cu privire la aprobarea modificărilor**

**ce se operează în unele hotărâri ale Guvernului**

|  |
| --- |
| * + - 1. **Denumirea autorului şi, după caz, a participanţilor la elaborarea proiectului** |
| Proiectul hotărârii Guvernului cu privire la aprobarea modificărilor ce se operează în unele hotărâri ale Guvernului a fost elaborat de către Instituţia publică „Agenţia Servicii Publice” în colaborare cu Ministerul Afacerilor Interne. |
| **2. Condiţiile ce au impus elaborarea proiectului de act normativ şi finalităţile urmărite** |
| Proiectul hotărârii Guvernului a fost elaborat în temeiul prevederilor art. VI din **Legea** nr. 61/2018 pentru modificarea şi completarea unor acte legislative (Monitorul Oficial al Republicii Moldova, 2018, nr. 295-308, art. 446), prin care au fost operate amendamente la Legea nr. 273/1994 privind actele de identitate din sistemul naţional de paşapoarte, ale art. XVII alin. (3) din Legea nr. 133/2018 privind modernizarea Codului civil și modificarea unor acte legislative (Monitorul Oficial al Republicii Moldova, 2018, nr. 467-479, art. 784), precum şi în conformitate cu prevederile art. 3 alin. (4) lit. a) din Legea nr. 100/2017 cu privire la actele normative în vederea asigurării corelării cu prevederile actului normativ de nivel superior a prevederilor actelor normative cu care se află în conexiune, și anume ale:   1. Regulamentului-cadru privind funcţionarea căminelor din subordinea instituţiilor de învățământ de stat, aprobat prin Hotărârea Guvernului nr.74 /2007; 2. Regulamentului privind eliberarea actelor de identitate și evidența locuitorilor Republicii Moldova, aprobat prin Hotărârea Guvernului nr. 125/2013; 3. Regulamentului cu privire la procedura dobândirii şi pierderii cetăţeniei Republicii Moldova, aprobat prin Hotărârea Guvernului nr. 1144/2018.   Proiectul prevede și unele amendamente care vin să optimizeze și să eficientizeze procesele operaţionale de prestarea serviciilor publice referitoare la eliberarea actelor de identitate și evidența locuitorilor Republicii Moldova. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul hotărârii Guvernului nu conţine norme privind armonizarea legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi** |
| Potrivit Legii nr. 133/2018 privind modernizarea Codului civil și modificarea unor acte legislative au fost operate modificări la art. 30 din Codul Civil, potrivit cărora noțiunea „Reședința” are o semnificație mult mai largă și cuprinde în sine atât reședința obișnuită – domiciliul, cât și reședința temporară, locul unde persoana fizică își are locuința temporară sau secundară. Subsecvent, modificările propuse pentru operare la Regulamentul-cadru privind funcţionarea căminelor din subordinea instituţiilor de învățământ de stat, aprobat prin Hotărârea Guvernului nr. 74/2007, la Regulamentul privind eliberarea actelor de identitate şi evidenţa locuitorilor Republicii Moldova, aprobat prin Hotărârea Guvernului nr. 125/2013 şi la Regulamentul cu privire la procedura dobândirii şi pierderii cetăţeniei Republicii Moldova,aprobat prin Hotărârea Guvernului nr. 1144/2018 se referă la substituirea termenului „Reşedinţa” cu termenul „Reşedinţa temporară”.  Amendamentele la Regulamentul privind eliberarea actelor de identitate şi evidenţa locuitorilor Republicii Moldova, aprobat prin Hotărârea Guvernului nr. 125/2013 (în continuare - Regulament) au fost propuse atât în contextul modificărilor produse în actele normative de nivel superior specificate în prezenta notă, cât şi pentru optimizarea și eficientizarea proceselor operaţionale de prestare a serviciilor publice referitoare la eliberarea actelor de identitate și evidența locuitorilor Republicii Moldova, și anume:   * aplicarea semnăturii personale a titularului pe actul de identitate de la vârsta de 14 ani *(pct.15 din Regulament)*; * obligativitatea de a deține buletin de identitate de la vârsta de 16 ani *(pct. 20 din Regulament)*; * eliberarea buletinului de identitate pe perioada imediat următoare vârstei de 10, 16, 25 și 45 de ani, în cazul adresării persoanei pentru obținerea buletinului de identitate în perioada de până la un an înainte de atingerea vârstei respective*(pct. 20 din Regulament)*; * eliberarea buletinului de identitate electronic al cetăţeanului Republicii Moldova pe termen de valabilitate de 10 ani*(pct. 201 din Regulament)*; * eliberarea buletinului de identitate provizoriu la solicitarea persoanei care a emigrat autorizat *(pct. 22, subpunctul 5) din Regulament)*; * excluderea informației cu privire la grupa sangvină din toate tipurile de acte de identitate (*pct.26, subpunctul 10), pct. 42, subpunctul 4), pct.63, subpunctul 5) şi pct. 64 din Regulament);* * extinderea termenului de valabilitate a pașaportului cetățeanului Republicii Moldova și a documentului de călătorie pentru apatrizi de la 7 la 10 ani, pentru solicitanții cu vârsta peste 16 ani*(punctele 39 şi 52 subpunctul 6) din Regulament),* precum și alte ajustări de ordin redacţional.   Un aspect important al activităţii de asigurare a locuitorilor Republicii Moldova cu acte de identitate constituie prevenirea tentativelor de furt de identitate și de identitate falsă.  În vederea identificării cazurilor de furt de identitate și de identitate falsă, precum şi pentru combaterea acestui fenomen, Agenţia Servicii Publice interacționează cu autoritățile publice pentru verificarea autenticității documentelor prezentate la eliberarea actelor de identitate și stabilirea identității titularilor.  Din aceste considerente, începând cu luna iulie 2018 în procesul de eliberare a actelor de identitate a fost implementat Sistemul informațional automatizat de recunoaștere facială „Back Office FRS”, prin intermediul căruia se verifică identitatea solicitantului în mod automat la etapa de procesare a datelor cu caracter personal în Sistemul informațional automatizat „Registrul de stat al populației”. Acest instrument are o pondere semnificativă la identificarea persoanelor cu identităţi false.  În acest context, prin completarea punctului 142 din Regulament au fost detaliate situaţiile în care este prevăzută respingea cererii pentru eliberarea actelor de identitate în cazul stabilirii furtului de identitate sau a identității false. Deoarece la momentul identificării cazurilor respective nu întotdeauna este posibil de a stabili sau de a reconfirma identitatea adevărată a solicitantului fără investigaţii suplimentare se impune prelungirea termenului de examinare a cererii, iar în cazul în care persoana a solicitat prestarea serviciului în regim de urgenţă – de respingere a acesteia, până la stabilirea identităţii adevărate a falsificatorului.  De asemenea, proiectul prevede excluderea obligativității prezentării buletinului de identitate al cetățeanului Republicii Moldova la eliberarea pașaportului cetățeanului Republicii Moldova, inclusiv la solicitarea autorizației de emigrare, în cazul în care solicitantul nu are asupra sa buletin de identitate, cu condiția că buletinul de identitate nu va fi declarat pierdut, furat sau deteriorat şi se va afla în termen de valabilitate, iar persoana responsabilă din cadrul autorității competente poate verifica informaţia declarată prin Registrul de stat al populaţiei (*pct. 17, 42 şi 126 din Regulament)*. În lipsa buletinului de identitate și în aceleași condiții se poate efectua înmânarea actelor de identitate reprezentantului legal sau reprezentantului împuternicit prin procură, sau persoanei care acționează în interesul titularului.  La punctul 21, subpunctele 1) și 11) din Regulament au fost specificate distinct unele cazuri de eliberare a buletinului de identitate, în special, la prima eliberare minorilor şi la prima eliberare cetăţenilor domiciliaţi în localităţile din stânga Nistrului şi în municipiul Bender, precum şi persoanelor cu vârsta peste 18 ani care nu au avut niciodată acte de identitate. Tot la acest punct au fost operate completări la subpunctul 4), care prevăd eliberarea buletinului de identitate și în cazul constatării furtului de identitate și a identității false.  În contextul simplificării proceselor de prestare a serviciilor pentru eliberarea actelor de identitatea intervenit o completare importantă la punctul 30 din Regulament, și anume, au fost extinse cazurile de eliberare a actelor de identitate pentru care în anumite condiții nu este necesară prezentarea documentelor de stare civilă. Astfel, această oportunitate a fost stabilită:   * pentru minori în cazul obţinerii primului buletin de identitate, dacă informaţia despre datele cu caracter personal ale minorului, precum și despre actul și certificatul de naștere respectiv a fost actualizată în Registrul de stat al populaţiei. În aceste situații reprezentantul legal va fi obligat să depună o declarație prin care va confirma că datele cu caracter personal ale minorului din Registrul de stat al populației corespund adevărului; * pentru persoanele care au dobândit sau redobândit cetățenia Republicii Moldova, în cazul obținerii buletinului de identitate, dacă informația cu privire la actele și documentele de stare civilă a fost actualizată în Registrul de stat al populației la examinarea cererii de dobândire sau redobândire a cetățeniei Republicii Moldova, ori la întocmirea actelor de stare civilă respective.   Relevăm că proiectul conține amendamente ca urmare a modificărilor operate la Legea nr. 270/2008 privind azilul în Republica Moldova prin Legea nr.151/2016, prin care s-a stabilit că forma de protecţie umanitară se acordă străinului care nu îndeplineşte condiţiile pentru recunoaşterea statutului de refugiat, dar în a cărui privinţă există motive serioase şi întemeiate de a crede că, în cazul în care ar fi trimis în ţara sa de origine, ar fi supus unui risc real de a suferi vătămările grave şi nu poate sau, ca urmare a acestui risc nu doreşte să obţină protecţia respectivei ţări. Anterior modificărilor enunțate, protecția umanitară se acorda pe o perioadă de un an, iar potrivit noilor prevederi, termenul protecţiei umanitare acordate este nelimitat.  Astfel, amendamentele operate în acest sens impun modificări referitoare la evidența beneficiarilor de protecție umanitară, precum și la eliberarea buletinului de identitate pentru beneficiarii de protecție umanitară, și anume: datele privind domiciliul se vor reflecta pe partea verso a actului de identitate, iar pentru reflectarea datelor privind reședința temporară se va elibera fişa de însoţire la documentul respectiv. În acest context, proiectul prevede ajustarea conţinutului punctelor 58, 60, 96, 111 şi 122 din Regulament.  La punctul 759 s-au propus amendamente referitoare la optimizarea mecanismului de verificarea persoanelor care solicită eliberarea paşaportului cetăţeanului Republicii Moldova sau a documentului de călătorie, pentru a stabili dacă aceste persoane nu se află în una din situaţiile de suspendare a dreptului la libera circulaţie  În cazul în care Ministerul Afacerilor Interne, Ministerul Justiției, precum și alte autorități publice țin, în mod automatizat, evidența informației referitoare la suspendarea temporară a dreptului la libera circulație a persoanei fizice, interacțiunea informațională între acestea și autoritățile emitente a actelor de identitate se va efectua prin integrarea sistemelor informaționale pe platforma de interoperabilitate în cadrul implementării conceptului de guvernare electronică, în temeiul acordurilor încheiate în condițiile prevederilor legale.  Punctul 81 din Regulament a fost completat cu norme care prevăd situațiile în care se ridică actele de identitate de către autoritatea emitentă sau de către alte organe de stat învestite prin lege cu acest drept, și anume:   * în cazul în care actele de identitate nu corespund statutului juridic, cu scopul de a evita cazurile de utilizare pe teritoriul altui stat a actelor de identitate ale cetățeanului Republicii Moldova de către persoanele care au pierdut această cetăţenie,pentru a face dovada apartenenţei la cetăţenia Republicii Moldova; * în cazul în care titularul a renunțat la numărul de identificare de stat al persoanei fizice (IDNP) și la evidența automatizată în Registrul de stat al populației pe motiv că categoria respectivă de persoane restituie documentele cu IDNP, de regulă, din considerente religioase.   E de menționat că Regulamentul în expunerea actuală nu prevede documentele în temeiul cărora poate fi înregistrată la domiciliu sau radiată din evidenţă o persoană în/din locuinţa care este proprietate privată a persoanei juridice. Astfel, se propune completarea punctelor 103 şi 118 cu documentele respective și anume, demersul de primire în spațiul locativ sau, respectiv, de radiere din evidență, depus de către proprietarul sau coproprietarii locuinței – persoană juridică şi extrasul din Registrul de stat al unităților de drept, pentru confirmarea calității de administrator al persoanei juridice. Prezentarea extrasului enunțat nu va fi obligatorie dacă dreptul de proprietate asupra locuinţei este înregistrat în registrul bunurilor imobile pe persoana juridică și autoritatea competentă poate verifica această informație prin Registrul de stat al unităţilor de drept.  Pentru excluderea situaţiilor incerte identificate în procesul de înregistrare a persoanelor la domiciliu sau la reşedinţa temporară în locuinţele pasibile de privatizare conform [Legii privatizării fondului de locuinţe nr. 1324/1993](lex:LPLP199303101324), punctul 1031 din Regulament a fost completat cu trei alineate noi care stabilesc clar modalitatea de înregistrare la domiciliu sau la reședința temporară în astfel de locuințe. Prin urmare, în locuința proprietate publică pasibilă de privatizare, transmisă în folosință în temeiul contractului de închiriere încheiat în condițiile prevederilor legale anterioare referitoare la locuințe, vor fi înregistrate la domiciliu sau la reşedinţa temporară doar persoanele incluse în bonul de repartiție sau în documentul justificativ, eliberat de autoritatea administrației publice locale (primărie) prin care se stabilește dreptul de folosință asupra locuinței proprietate publică, pasibilă de privatizare.  În aceste situaţii declaraţia de primire în spaţiul locativ nu se va depune de către persoanele care sunt înregistrate deja la domiciliu sau la reşedinţa temporară pe adresa respectivă, deoarece dreptul de folosință asupra spațiului locativ al persoanei care solicită înregistrarea la domiciliu sau la reşedinţa temporară este stabilit de autoritatea competentă şi nu poate fi condiţionat de voinţa altor persoane.  Luând în considerație raționamentele enunțate la punctul 102 subpunctul 2) alineatul doi din Regulament, potrivit cărora prezentarea documentelor ce atestă dreptul de proprietate asupra locuinţei nu este obligatorie, dacă autoritatea competentă poate verifica prin resursele informaţionale automatizate ale cadastrului bunurilor imobile veridicitatea datelor declarate, precum și în vederea simplificării procedurii de înregistrare la domiciliu/reşedinţă temporară, din lista documentelor necesare pentru înregistrare la domiciliu/reşedinţă temporară stabilite la punctul 106 alineat 1) din Regulament a fost exclus extrasul din Registrul bunurilor imobile eliberat de organul cadastral, prezentarea căruia la fel necesită timp și cheltuieli din partea solicitantului.  În vederea asigurării dreptului de folosinţă asupra locuinţei de către persoanele care au procurat locuinţa în leasing, se propune completarea listei documentelor care atestă dreptul de proprietate sau de folosinţă asupra locuinţei prevăzute la punctul 106 cu contractul de leasing încheiat în condițiile prevederilor legale.  Pentru asigurarea evidenței veridice și integrale a locuitorilor Republicii Moldova, a fost propusă completarea punctului 118, subpunctul 3) cu un alineat nou care prevede dreptul proprietarului sau al unuia din coproprietarii terenului pe care a fost amplasat imobilul locuibil distrus (demolat) de a radia din evidenţă persoanele înregistrate la domiciliu sau la reşedinţa temporară pe adresa respectivă.  În vederea asigurării evidenței persoanelor în imobilele locuibile cărora li s-a conferit sau li s-a modificat adresa, punctul 123 a fost completat cu un alineat nou referitor la efectuarea modificărilor și completărilor în adresa de domiciliu sau de reședință temporară în temeiul certificatului privind conferirea sau modificarea adresei bunului imobil locuibil, eliberat de către organul cadastral în cazul în care această informație nu poate fi verificată și confirmată prin sistemele informaționale automatizate ale cadastrului bunurilor imobile.  În scopul ajustării normelor Regulamentului la prevederile art. 136, pct.9) din Codul fiscal nr. 1163/1997 a fost redenumit documentul care face dovada lipsei sau existenței restanțelor față de bugetul public național, eliberat de către serviciul fiscal, care este prezentat de solicitant la înmânarea paşaportului cu menţiunea privind autorizarea emigrării (*punctul 130, subpunctul 2 din Regulament*).  În vederea operării cu termeni unici utilizați în actul normativ superior (lege) pe tot textul Regulamentului se propune operarea modificărilor de ordin redacţional. |
| **5. Fundamentarea economico-financiară** |
| Modificările și completările propuse la Regulamentul-cadru privind funcţionarea căminelor din subordinea instituţiilor de învățământ de stat, aprobat prin Hotărârea Guvernului nr.74 /2007, la Regulamentul privind eliberarea actelor de identitate şi evidenţa locuitorilor Republicii Moldova, aprobat prin Hotărârea Guvernului nr. 125/2013 şi la Regulamentul cu privire la procedura dobândirii şi pierderii cetăţeniei Republicii Moldova, aprobat prin Hotărârea Guvernului nr. 1144/2018 nu necesită cheltuieli suplimentare din bugetul de stat. |
| **6. Modul de încorporare a actului în cadrul normativ în vigoare** |
| Prezentul proiect nu necesită modificarea cadrului normativ sau elaborarea unor acte normative noi. |
| **7. Avizarea şi consultarea publică a proiectului** |
| În conformitate cu prevederile articolelor 8 și 9 din Legea nr. 239/2008 privind transparenţa în procesul decizional, publicul a fost informat referitor la inițierea elaborării prezentului proiect, inclusiv prin publicarea acestuia pe pagina web oficială a Ministerului Afacerilor Interne. |
| 8**. Constatările expertizei anticorupţie** |
| Informaţia privind rezultatele expertizei anticorupţie va fi inclusă în sinteza obiecțiilor şi propunerilor (recomandărilor) la proiect după recepţionarea raportului de expertiză anticorupţie. |
| **9. Constatările expertizei de compatibilitate** |
| Proiectul hotărârii Guvernului nu conţine norme privind armonizarea legislaţiei naţionale cu legislaţia Uniunii Europene, precum şi norme incompatibile cu prevederile legislației naționale şi ale legislaţiei Uniunii Europene. |
| **10. Constatările expertizei juridice** |
| Informaţia referitoare la concluziile expertizei juridice privind compatibilitatea proiectului hotărârii Guvernului cu alte acte normative, precum şi privind respectarea normelor de tehnică legislativă va fi inclusă în sinteza obiecțiilor şi propunerilor (recomandărilor) la proiect,după recepţionarea avizului Ministerului Justiției referitor la rezultatele expertizei juridice. |
| **11. Constatările altor expertize** |
| Alte expertize nu au fost efectuate |

**Secretar de stat Dorin PURICE**